Gudgalis

Gudgalis (arba Gudai) – buvęs kaimas pietrytinėje Kretingos rajono savivaldybės teritorijos dalyje, 6 km į pietvakarius nuo Kartenos, dešinėje kelio Kretinga–Budriai pusėje, dešiniajame Kartenalės I ir Kartenalės II krante.

Istorija 

Kaimas įsikūrė XVI a., priklausė Kartenos, vėliau – Mišučių dvarui. Rašytiniuose šaltiniuose XVIII–XX a. I pusėje vadinamas Gudais, o vėliau – Gudgaliu. XVII–XVIII a. buvo Kartenos valsčiaus, vėliau – grafystės, Gudų vaitijos centras.

1846 m. Kartenos parapijos Gudų kaime buvo 5 dūmai.

XIX a. Rusijos imperijos kariuomenės topografiniame žemėlapyje žymimas Gudgalio (Гудгаре) vardu. Po baudžiavos panaikinimo dalis kaimo žemės buvo prijungta prie Mišučių dvaro ir priskirta Notiškės palivarkui, o rytinė dalis parduota valstiečiams ir prijungta prie Kačaičių.

Šiuo metu buvusio kaimo teritorijoje plyti dirvonuojantys laukai, o pietvakarinėje ir vakarinėje dalyje auga miškas.

Kultūros paveldas 
 Kačaičių kapinynas (I tūkstantmetis–II tūkstantmečio pr.).
 Kačaičių II senosios kapinės, vad. Senkapiais (XVI–XVIII a.).

Šaltiniai 

Gyvenviečių straipsniai be gyventojų skaičiaus lentelės
Panaikintos Kretingos rajono savivaldybės gyvenvietės